“พาณิชย์” เผยธุรกิจตั้งใหม่ ก.ค. แนวโน้มดีขึ้น หลังคลายล็อก จับตา “ก่อสร้าง-ขนส่ง” มาแรง
"กระทรวงพาณิชย์” เผยธุรกิจตั้งใหม่ ก.ค. แนวโน้มดีขึ้น หลังคลายล็อก จับตา “ก่อสร้าง-ขนส่ง” มาแรง
"กระทรวงพาณิชย์” เผยธุรกิจตั้งใหม่ ก.ค. แนวโน้มดีขึ้น หลังคลายล็อก จับตา “ก่อสร้าง-ขนส่ง” มาแรง
26 ส.ค. 2563

นางโสรดา เลิศอาภาจิตร์ รองอธิบดีกรมพัฒนาธุรกิจการค้า กระทรวงพาณิชย์ เปิดเผยถึงสถิติการจดทะเบียนธุรกิจในเดือน ก.ค.63 ว่า มีผู้ประกอบธุรกิจยื่นขอจดทะเบียนจัดตั้งห้างหุ้นส่วนบริษัทใหม่ทั่วประเทศ 5,667 ราย เมื่อเทียบกับเดือนมิ.ย.63 ลดลง 1% และเทียบช่วงเวลาเดียวกันของปีที่แล้ว คือเดือน ก.ค.62 ลดลง 12% เนื่องจากคนยังกังวลการแพร่ระบาดของไวรัสโควิด-19 ทำให้ชะลอการทำธุรกิจใหม่ แต่ถือว่าทิศทางเริ่มดีขึ้นจากการระบาดในช่วงแรกๆ และมีแนวโน้มที่จะดีขึ้นต่อเนื่อง
โดยการตั้งธุรกิจใหม่มีมูลค่าทุนจดทะเบียน 16,714 ล้านบาท เมื่อเทียบกับมิ.ย.63 เพิ่มขึ้น 13% แต่ลดลง 27% เมื่อเทียบกับเดือนก.ค.62 ซึ่งธุรกิจจัดตั้งใหม่สูงสุด 3 อันดับแรก ได้แก่ ธุรกิจก่อสร้างอาคารทั่วไป รองลงมา คือ ธุรกิจอสังหาริมทรัพย์ และธุรกิจขนส่งและขนถ่ายสินค้า รวมถึงคนโดยสาร
“การจัดตั้งธุรกิจใหม่อันดับ 1 และ 2 ยังคงเหมือนกับการจดตั้งธุรกิจใหม่ในเดือนก่อนหน้านี้ แต่อันดับ 3 เริ่มเปลี่ยนแปลงมาตั้งแต่เดือนพ.ค.63 จากปกติจะเป็นธุรกิจภัตตาคารและร้านอาหาร เปลี่ยนมาเป็นธุรกิจที่เกี่ยวกับการขนส่งที่เติบโตขึ้นจากมาตรการล็อกดาวน์ และวิถีชีวิตของคนที่เปลี่ยนไปหันไปใช้ช่องทางออนไลน์ในการซื้อสินค้าและอาหารมากขึ้น ทำให้มีการจดตั้งบริษัทใหม่เพิ่มขึ้น” รองอธิบดีกรมพัฒนาธุรกิจการค้า ระบุ
ส่วนธุรกิจภัตตาคารและร้านอาหารที่มีการจดทะเบียนตั้งใหม่ลดลง เพราะได้รับผลกระทบจากการชะลอตัวของภาคการท่องเที่ยวที่เกิดขึ้นจากมาตรการล็อกดาวน์ และไม่มีนักท่องเที่ยวต่างชาติเข้ามา แต่คาดว่าทิศทางน่าจะดีขึ้น หลังจากที่รัฐบาลได้เร่งกระตุ้นการท่องเที่ยวในประเทศ และส่งเสริมให้หน่วยงานรัฐจัดกิจกรรมอบรม สัมมนาในต่างจังหวัด ซึ่งจะช่วยให้ธุรกิจฟื้นตัว
สำหรับธุรกิจที่เลิกกิจการ มีจำนวน 1,261 ราย เทียบกับเดือนมิ.ย.63 ลดลง 6% และเทียบกับเดือนก.ค.62 ลดลง 21% มีมูลค่าทุนจดทะเบียน 7,668 ล้านบาท เทียบกับเดือนมิ.ย.63 ลดลง 49% และเทียบกับเดือนก.ค.62 ลดลง 7% โดยธุรกิจที่เลิกกิจการสูงสุด 3 อันดับแรก ได้แก่ ธุรกิจก่อสร้างอาคารทั่วไป ธุรกิจอสังหาริมทรัพย์ ภัตตาคารและร้านอาหาร
ขณะที่ยอดรวมการจัดตั้งธุรกิจใหม่ในช่วง 7 เดือน (ม.ค.-ก.ค.) ปี 63  มีจำนวน 39,004 ราย ลดลง 13% เทียบกับช่วงเดียวกันของปีก่อน ทุนจดทะเบียนรวม 121,285 ล้านบาท ลดลง 14% และธุรกิจเลิกกิจการ 7,488 ราย ลดลง 9% ทุนจดทะเบียน 34,015 ล้านบาท เพิ่มขึ้น 11% คาดว่าปี 63 จะมีการจดตั้งธุรกิจใหม่ประมาณ 65,000-70,000 ราย
ทั้งนี้ มีธุรกิจที่เปิดดำเนินกิจการทั่วประเทศ ณ วันที่ 31 ก.ค.63 จำนวน 768,874 ราย มูลค่าทุน 18.53 ล้านล้านบาท แยกเป็นห้างหุ้นส่วนจำกัด ห้างหุ้นส่วนสามัญนิติบุคคล 187,265 ราย บริษัทจำกัด 580,332 ราย และบริษัทมหาชนจำกัด 1,277 ราย